google/wiki40b huggingface dataset:
Landsverk L-120

Landsverk L-120 var den første stridsvogn anskaffet av det norske forsvaret. Den var anskaffet på prøve fra det svenske verkstedet AB Landsverk i Landskrona i Skåne. Forsvaret overtok chassiset til en prøvemodell som først var levert til det svenske forsvar. Denne eneste norske stridsvogn før den andre verdenskrig ble utstyrt med norskprodusert tårn og panser og deltok i flere øvelser ved dragonregimentene gjennom de siste førkrigsårene. Den befant seg i en garasje på Gardermoen 9. april 1940 og ble stående igjen der da Akershus Dragonregiment nr. 1 mobiliserte. Neste dag ble den tysk krigsbytte, og dens videre skjebne er ukjent.

«Rikstanken» eller «Kongstanken»

Som første tiltak for å utstyre kavaleriet med moderne panservåpen bestilte forsvaret i 1936 et stridsvognchassis fra Landsverk (senere Kockums) i Landskrona. Det ble først levert i juli 1937, og var ett av to chassiser som var produsert for det svenske forsvaret tidligere i 1937, men ble kjøpt tilbake for levering til Norge. Dette var ikke lenger aktuelt for svenskene, som i mellomtiden hadde bestilt et større antall stridsvogner av typen Stridsvagn L-60 fra Landsverk AB. Prisen ble redusert fra 50 000 til 30 000 svenske kroner fordi stridsvognen ble levert uten panser og pansertårn. Forsvaret ville ikke spandere panserstål på dette prøveeksemplaret, så det ble utstyrt med alminnelige stålplater og et hjemmeprodusert tårn. Det ble bevæpnet med et 8 mm Colt M/29 maskingevær.
Vittige tunger ga denne eneste norske stridsvognen kallenavnene «Kongstanken» eller «Rikstanken». 
Den ble  første gang brukt under en feltmanøver på Jæren i 1938. Ifølge et øyenvitne ble øvelsen den rene forferdelsen på grunn av primitivt materiell, «bortsett fra manøverens eneste skrekk, den gamle tank som ristet, gikk og stod, alt etter som den fant for godt.» Motoren viste seg upålitelig og ga stridsvognen en toppfart på bare 25 km/t. Bremsene var også dårlige, noe som førte til at vognen kolliderte med et tre under en øvelse i Trøndelag. Den var for øvrig med under alle større militære øvelser i 1938–39.

Da dragonregiment nr. 1 på Gardermoen dro ut i krig etter mobilisering om morgenen 10. april 1940, ble stridsvognen etterlatt i garasjen. Samme dag ble Gardermoen inntatt av tyskerne, som dermed erobret stridsvognen. Dette krigsbyttet var et populært fotomotiv for de tyske soldatene i mai 1940. Siden forsvant Norges første stridsvogn sporløst og endte kanskje som skrapmetall til tysk krigsindustri.
Emilie Fleten

Idrettskarriere

Fleten kom på tredjeplass i Norgescupen på rulleski 2010, i klassen eldre junior.  Hun kom på niendeplass i J18-klassen i Norgescupen i langrenn for junior 2009/10, og 16.-plass i 19-20-årsklassen i Norgescupen i langrenn for junior 2010/11. 
I Norgescupen på rulleski 2011 kom hun på tiendeplass i klassen 19-20 år, og hun deltok i seniorklassen i Norgescupen i langrenn for junior 2011/12, der hun kom på 37.-plass. Under Junior-NM på ski 2012 fikk hun sølv på 5 km fri og bronse på 15 km klassisk. Året etter kom hun på 22.-plass i U23-klassen og 35.-plass i seniorklassen i Norgescupen i langrenn 2012/13, og hun kom på 41.-plass i Skandinavisk Cup 2012/13. 
Hun kom på 13.-plass i U23-klassen og 23.-plass i seniorklassen i Norgescupen i langrenn 2013/14, og hun deltok i Skandinavisk Cup 2013/14, der hun kom på 50.-plass med 27 poeng. I Norgescupen i langrenn 2014/15 kom hun på 25.-plass i U23-klassen og 44.-plass i seniorklassen. Hun fikk 9 poeng i Skandinavisk Cup 2014/15, som holdt til 74.-plass sammenlagt. I Norgescupen i langrenn 2015/16 kom hun på 26.-plass i seniorklassen, og hun kom på 47.-plass i Skandinavisk Cup 2015/16. 
Fleten fikk 208 poeng i Norgescupen i langrenn 2016/17, og kom på 18.-plass, og hun fikk 21 poeng i Skandinavisk Cup 2016/17, som holdt til 46.-plass. Sesongen etter kom hun på niendeplass i Norgescupen i langrenn 2017/18 totalt, men kom på sjetteplass i distansecupen med 306 poeng. I Skandinavisk Cup 2017/18 kom hun på 46.-plass, som året før. Hun vant ett av rennene i Norgescupen i langrenn 2018/19, og vant norgescupen sammenlagt med 602 poeng. I Skandinavisk Cup 2018/19 kom hun på 16.-plass totalt, og hun kom på 13.-plass i distansecupen og 22.-plass i sprintcupen.
Dyschirius globosus

Utbredelse

Dyschirius globosus finnes i Europa, Asia, Nord-Afrika og Nord-Amerika. Finnes i Norge

Utseende

Dyschirius globosus er mellom 2,2-3 millimeter lang og kanskje den vanligste arten i slekten Dyschirius, i norden. Kroppen er sylindrisk avlang, med metallglans, i motsetning til de like artene i slekten Clivina som har en matt farge (ikke metallisk). Beina er korte og omformet for graving. Brystskjoldet (pronotum) er avskilt fra dekkvingene av en tydelig innsnøring (hals). Antennens tredje ledd er kortere enn andre leddet.

Levevis

Dyschirius globosus finnes på ulike steder med sandholdig grunn. Larvene lever som predatore.  
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Fort Nepean

Fort Nepean var en kystbefestning på Point Nepean ved innløpet av Port Phillip-bukta i Australia. Fortet ble bygget i 1882 for å beskytte innseilingen til Melbourne sammen med Fort Queenscliff og South Channel Fort var i bruk frem til andre verdenskrig. 
Kanonene ved Fort Nepean har aldri vært avfyrt mot fienden, men avfyrte det første skuddet fra det britiske imperiet under både første- og andre verdenskrig begge varselsskudd mot handelsskip. Etter andre verdenskrig ble gjort overflødig og området ble brukt som øvelsesområde for krigsskolen ved Portsea. Da militæret flyttet ut av området ble hele Point Nepean, inklusive fortet, gjort til nasjonalpark i 1988.
Spinn (TV-serie)

Seertall

Premieren ble sett av 126 000, det sjette mest sette program på TVNorge den uken.
Wilaya

Et wilaya er et arabisk ord som betegner et forvaltningsområde, eller en provins, oftest i arabiske land. En wilaya er som oftest det administrative nivået som ligger under guvernementer.
Union Luxembourg

Union Luxembourg var en fotballklubb i Luxembourg. Klubben ble stiftet i 1925 og oppløst i 2005, etter en fusjon med de to klubbene CA Spora Luxembourg og CS Alliance 01. Fusjonen førte til etablering av en ny klubb, Racing FC Union Luxembourg.
Union Luxembourg vant den nasjonale serien seks ganger og ble nasjonal cupmester ti ganger.
Klubben har 21 ganger deltatt i europeiske turneringer (fem ganger i Mesterligaen, ti ganger i Cupvinnercupen og seks ganger i UEFA-cupen). Samtlige ganger har klubben blitt utslått i første kamp. Dog vant klubben to enkeltkamper, først 1-0 mot tyrkiske Göztepe i 1970 (tap 1-5 sammenlagt), deretter 1-0 mot Bodø/Glimt i 1978 (tap 2-4 sammenlagt).
Slavisk mytologi

Slavisk mytologi er den overordnede betegnelse for det mytiske aspektet av den førkristne polyteistiske religion som slavene praktiserte. Det Indoeuropeiske språks islett er signifikant og den slaviske mytologi rommer derved flere felles karakteristikk med andre folkereligioner av ur-indoeuropeisk opphav. På tross av de relativ beskjedne kilder som hovedsakelig stammer fra kristne misjonærer, stammer den slaviske mytologi fra den tidlige steinalder. Naturen, som var samlingspunkt for religionen, ble tilbedt under navnet Mat Zemlya (Moder jord). Praktiseringen av slavisk mytologi foregikk uten templer.
Ucom

Ucom (armensk: Յուքոմ) er et armensk teleselskap og internettleverandør. Det ble grunnlagt i 2009.
Caenis macrura

Voksne (imago)

Kroppen er 3-5 millimeter lang. Framvingene er trekantet og holdes rett opp og ut fra kroppen i hvile, de har få tverr-årer, noe melkeaktig hvite. Den har helt tilbakedannede eller mangler helt bakvinger. Lengst bak på bakkroppen er det tre haletråder (cerci).

Nymfer/larver

Nymfene er mellom 3-5 millimeter lange og er glissent dekket av fine små hår. Det er flere par trakégjeller (bladgjeller) bakover på siden av bakkroppen, men det ser ut som det bare er ett. Det første paret, nærmest brystet, er trådformet, et avsmalnet filament. Det andre paret er formet som store bladgjeller med en skjoldform, de kan minne om anlegg til vinger. De dekker nesten hele resten av bakkroppen, slik at bare noen bakkroppsledd er synlige. De dekker også de resterende gjelleparene som er små. Det første (lengst fram) beinparet har lår (femur) med lange hår som danner en tverrand, et lite avgrenset område som deler låret i en fram- og en bakdel.  Nymfene har normale hoder uten noen ekstra spisse, hornlignenede utvekster. 
Den ligner elveskjoldgjelledøgnflue men skiller seg fra denne på det niende bakkroppsleddet er på undersiden (sternum), som har en grunn innsenknig (innsnitt) på midten, ikke bredt avskåret. Det første beinparets har lår (femur) med lange hår som er kløyvd (splittet) i spissen. Den har brystskjold (pronotum) med parallelle sider, ikke svakt konkave (utsvingende). Hodet er uten de fine hår hårene.

Levevis

Caenis macrura finnes i og ved innsjøer, vanligvis i rolige elver, der det er mudderbunn. Den lever mesteparten av sitt liv som larver eller nymfer. Eggene slippes av hunnen ned på vannoverflaten. De synker straks til bunnen. Nymfene lever nedgravd i bunnmaterialet, i mudder og sand på bunnen. De spiser små partikler av organisk materiale, som alger, planterester  eller råtnende planter. Men også av andre mindre dyr. I Norge har den vanligvis et nymfestadium på 2 år. 
Caenis macrura tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk).
De voksne kan ikke ta til seg føde eller fuktighet som voksne individer. Hanner lever sjeldent mer enn ett døgn.
Svart belte (kampsport)

Svart belte innen kampsport, eller kampkunst angir en utøvers dyktighet innen sin kampgren. En utøvers kunnskap og dyktighet er ofte markert av ulike beltefarger, der det svarte beltet ofte utgjør det høyeste nivået, som i tae kwondo og karate. 
Innenfor det svarte beltet kan en utøver oppnå mestergrader, kalt dan, på en skala fra 1. dan til 10. dan. Det finnes unntak fra denne regelen - eksempelvis er svart belte (1-5.dan) bare den tredje eller teoretisk fjerde høyeste beltefargen innenfor judo, hvor rødt og hvitt belte utgjør 6-8.dan, og rødt/purpurrødt belte utgjør 9-10.dan. Et teoretisk oppnåelig hvitt belte av dobbel bredde utgjør i judo 11.dan.
Brennsund

Brennsund er ei grend sørvest i Steigen kommune i Nordland. Grenda ligger mellom Brennvika i nord og Folda i sør, omgitt av fjell, og uten veiforbindelse. Frem til 1964 lå grenda, og omlandet, i Kjerringøy kommune. Brennsund knyttes til Bodø og det øvrige Steigen ved de to hurtigbåtrutene Nordlandsekspressen og Helnessundruta.
Guhyagarbhatantra

Guhyagarbhatantra (sanskrit; devanagari: ङुह्यगर्भतन्त्र​; tibetansk: རྒྱུད་གསང་བ་སྙིང་པོ་, THL: gyü sangwé nyingpo; wylie: rgyud gsang ba'i snying po) betyr Tantra om den hemmelige essens, og er en viktig tekst innenfor esoterisk buddhisme (vajrayāna). Teksten er en tantra og hovedteksten til mahāyoga-klassen blant de indre tantraer i tekstsamlingen Nyingma Gyubum.
Tekstens fulle tittel er «Den magiske illusjonens strålende vev, den hemmelig essens av den definitive natur slik som den er» (tibetansk: གསང་བའི་སྙིང་པོ་དེ་ཁོ་ན་ཉིད་ངེས་པ་, NHL: pal gyutrül drawa sangwé nyingpo de kona nyid ngé pa, wylie: dpal sgyu 'phrul drva ba gsang ba'i snying po de kho na nyid nges pa), som igjen kan forkortes til «Tantra om vevet av den magiske illusjon» (NHL: Gyutrül drawa gyü, Wylie: sgyu 'phrul drva ba rgyud).
Nordmøre Museum

Nordmøre Museum er kulturhistorisk regionmuseum for Nordmøre i Møre og Romsdal fylke. Museet har hovedsete i Kristiansund og er organisert som en stiftelse. Kontoret ligger i Storgata 19.  Museet har i dag avdelinger i de fleste kommuner på Nordmøre: Smøla 2 avdelinger: Smøla museum og Norsk myrmuseum,  Averøy og Eide (Gamle Kvernes bygdemuseum, Tingvoll, Surnadal (Åsen, Kleiva og Svinviks arboret), Rindal, Aure (Kråksundet sjøbruksmuseum), Halsa (Geitbåtmuseet med Husasnotra) og Sunndal (Sunndal museum i Leikvin kulturminnepark. Museet har samarbeidsavtale med Gjemnes kommune. Direktør er Ståle Tangen.
Museet ble etablert under navnet Kristiansund Museum i 1894, og hovedbygningen fra starten av var en utstillingspaviljong fra den store fiskeriutstillingen som ble arrangert i 1892. Wilhelm Lund var en engasjert ung museumsmann som i samarbeid med museumsgründeren Anders Sandvig på Lillehammer la planer for et stort kulturhistorisk friluftsmuseum i Kristiansund. Almskårstua, en av de siste autentiske røykovnstuene fra Nordmøre, ble flyttet til Kristiansund. Museet sikret seg også et stabbur, før man konstaterte at været i Kristiansund ikke egnet seg til et vanlig friluftsmuseum med tilflyttede bygninger.
Kristiansund Museum ble hardt rammet da byen med sin gamle trehusbebyggelse ble bombet av tyske fly i april 1940. Museet mistet mesteparten av sine samlinger da paviljongen brant ned.
I 1960-årene ble det lille friluftsmuseet flyttet til Dalen gård, et gårdstun i byens utkant som man anså som verneverdig. I 1965 kunne museet åpne sin nye brannsikre murbygning i Knudtzondalen i byens utkant. Fra 1980 satset museet på bygningsvern ved Vågen, der museets avdeling i Kristiansund nå profilerer seg gjennom Norsk klippfiskmuseum og Mellemværftet.
Gidone Busch

Gidone Busch var en 31 år gammel jøde som ble skutt til døde av politimenn tilhørende New York City Police Department den 30. august 1999 i Brooklyn.
Busch som var en mentalt forstyrret mann som led av nyre-sykdom og han viftet med en hammer og truet politiet da han ble skutt. Drapet var svært kontroversielt på grunn av det faktum at Busch var bevæpnet med en hammer og virket truende ovenfor politiet ettersom de mente at han representerte en trussel mot politimennene og hadde nektet gjentatte ordrer om å slippe hammeren. Busch`s mor Doris Busch-Boskey og hennes advokater innleverte et søksmål der de hevdet at hans sivile rettigheter hadde blitt krenket av politimennene. Dødsfallet hans skapte mye medieoppmerksomhet og politiet ble anklaget som for raske til å bruke dødelig makt.
Konrad Ragossnig

Liv og virke

Ragossnig studerte gitar med Karl Scheit ved Wiener Musikhochschule fra 1954 til 1957 og mellom 1960 og 1964 var han professor ved den samme skolen. Fra 1964 til 1983 underviste han ved Musik-Akademie der Stadt Basel og fra 1983 til 2002 var han igjen i Wien, nå som Karl Scheits etterfølger. Til Ragossnigs fremste elever hører Leon Koudelak og Alexander Swete.
Ragossnig gav ut rundt 70 publikasjoner med komposisjoner fra 1500- til 1900-tallet for lutt og – i egne transkripsjoner – for gitar. I tillegg spilte han inn rundt 60 album. Han holdt konserter med uroppføringer av verk av kjente komponister som Mario Castelnuovo-Tedesco, Hans Haug, Gottfried von Einem og Armin Schibler.
Eugénie Bernadotte

Liv og virke

Eugénie fikk av sin mor tilrettelagt en ytterst omhyggelig oppdragelse. Likesom sine søsken ble hun oppfostret under overoppsyn av Christina Ulrika Taube. Som barn kjente hun seg ibland ensom oh skulle som voksen si at hun som barn ofte ønsket at hun var blitt født som gutt, som brødrene.
Under kongabarnas barndom hadde de en tid en lærer som ble rammet av lungesott; denne ble ikke avskjediget, idet man ikke forstod smitterisken på denne tid, og det er tenkelig at flere av barnas helse ble svekket av dette.
I 1843 ledsaget hun sine foreldre på en reise til Tyskland; vinteren 1845 tilbragte hun sammen med kongefamilien i Norge, hvor en alvorlig forkjølelse la grunnen til den brystsykdom som fulgte henne hele livet gjennom.I 1852 ledsaget hun sin far til Bad Kissingen og Sveits.
Eugénie var ugift og sykelig i hele sitt voksne liv. Hun anså selv dette som et faktum som ga henne muligheten til å leve et selvstendig liv, samtidig som at hennes foreldre var positive til at kvinner skulle kunne være selvstendige. Da Sveriges riksdag i 1858 besluttet at voksne, ugifte damer kunne søke om å bli myndige, var hun en av de første som søkte om dette.
Fra begynnelsen av 1860-tallet bodde hun om sommeren i Villa Fridhem i Västerhejde på Gotland, som hun selv hadde latt oppføre. Som sine foreldre var hun interessert i å male, lage skulpturer og skrive musikk. Hun komponerte, skrev dikt, modellerte og malte akvareller som skildret kongefamiliens liv i hverdag og fest. Hun benyttet pseudonymet: E******
Hun startet også en syforening og var venn med forfatteren Lina Sandell.
Sammen med broren, prins Gustaf, som også ble kalt for «sångarprinsen», lagde hun melodier til sanger. 
I Sverige er hun kanskje mest husket for sitt sosiale engasjement. Hennes dårlige helse gjorde at hun engasjerte seg i sykepleie, og hun lot blant annet oppføre Eugeniahemmet i Sundbyberg, senere Solna, for uhelbredelig syke barn. Hun innrettet også barnehjem og sykehjem for slike barn i Visby.
I Norge er hun spesielt kjent for å være formgiver til figuren «Kan du inte tala?».
Rønnebergvillaen

Rønnebergvillaen var en stor villa på Rønneberghaugen i Ålesund sentrum og byens største privatbolig. Den ble bygget tidlig på 1900-tallet og ferdigstilt i 1907 for grosserer Joachim Holmboe Rønneberg, byens rikeste{tr}} mann og eier av byens største bedrift, handelshuset Rønneberg. Den var tegnet av arkitektbrødrene Christian Fürst og Hans Backer Fürst. Villaen ble beskrevet som «juvelen» i jugendbyen Ålesund. I 1973 ble villaen revet og Rønneberghaugen sprengt bort for å gi plass til nytt rådhus i ti etasjer. Rivningen førte til store protester og demonstranter okkuperte villaen for å forsøke å forhindre rivningen.
Olav Rønneberg var siste innehaver av villaen.
Sars (slekt)

Sars var en velstående slekt av tysk opphav i det norske borgerskapet i andre halvdelen av 1800-tallet. Familien var barnerik, og hadde et stort kontaktnett. Mye av det daværende norske kulturlivet, for ikke å si det akademiske og politiske livet, kom til å stå nær denne familien.

Historie

Maren Cathrine Welhaven giftet seg med Michael Sars, begge oppvokste i Bergen, da hun var knapt 20 år gammel. Michael hadde hun kjent siden barndommen som en venn av broren hennes, Johan Sebastian. Han hadde nettopp fått et sognekall i Kinn i Sunnfjord, og Michael ble sogneprest i Manger i Nordhordland ni år senere. Livet var hardt for Maren som prestekone. Hun deltok i arbeidet og mannens forskning samtidig som hun skulle oppfostre en stadig økende barneflokk. Maren fikk 14 barn i de 23 årene hun var prestefrue. Bare ni av disse nådde voksen alder.
Etter at de hjemmeboende sønnene, Ernst og Ossian ble professorer i 1874, fikk fru Maren større tid til gjestfrihet og ble en verdsatt vertinne for den ledende liberale salongen i hovedstaden.
I løpet av 19 år bodde familien Sars på fire forskjellige steder i Frognergata, nå kjent som Nobels gate, til slutt i en gammel tømmervilla på hjørnet av Bygdøy allé. Her døde Maren Sars, 87 år gammel.
Militærpsykiatri

Militærpsykiatri omhandler spesielle aspekter ved psykiatri og psykisk helse i en militær kontekst. Faget har en flytende overgang mot militærpsykologien, og i praksis oppfattes de ofte som to sider av samme sak som praktiseres både av psykiatere og psykologer. Tradisjonelt forstås psykiatrien som studiet av alvorlige eller «abnorme» psykiske lidelser, mens psykologien kan favne alle former for psykiske reaksjoner og tilstander.
Målet for militærpsykiatrien er dels å bidra til at soldater er egnet for militær tjeneste og å behandle veteraner med psykiatriske tilstander.
Norske forskningsmiljøer, særlig Forsvarets sjefpsykiater Arne Sund, var sentrale i utviklingen av militærpsykiatrien internasjonalt, og norsk militærpsykiatri ble regnet som ledende innen NATO fra 1960-årene. Norske forskningsmiljøer var også sentrale i utviklingen av det beslektede fagområde katastrofepsykiatri, som bygget videre på faget militærpsykiatri.
Papaya

Papaya tilhører slekten Carica.
Papayaen vokste opprinnelig i Mexico og Mellom-Amerika, men vokser nå i alle tropiske land. Planten beskrives gjerne som et tre, men er egentlig en hurtigvoksende urt. 
Frukten spises alene, i desserter, eller som tilbehør til kjøtt og fisk. Papayaen har en søt, fyldig, og syrlig smak som minner om en blanding av melon og pærer og har vitamin A, B1 og 2, C, samt jern og kalsium. Normalt er frukten pæreformet, og melonaktig. Den er i plantefamilien Caricaceae, som er i slekt med fiolfamilien. 
Planten blir fra 3-9 meter høy, og frukten til høyest 8-10 kilo, men de vi importerer til Norge er vanligvis mellom 200 og 500 gram.
Ensign (grad)

Ensign er en militær grad i enkelte mariner og armeer. Det er en lavere offisersgrad, som regel den laveste med mindre subaltern er i bruk. I infanteri var det tradisjonelt den lavest rangerte offiseren som hadde ansvaret for å bære regimentets ensign (fane). Denne graden er i det vesentlige blitt erstattet av sekondløytnant.
Claus Andersen

Claus Andersen (født 1624, død 1681) var en norsk fogd i Telemark, kjøpmann, trelasthandler, skipsreder, godseier og lagmann i Skien, samt assessor (dommer) i Overhoffretten og amtmann i Nedenes og Raabyggelaget amt. Gjennom trelasthandelen ble han en av Norges rikeste menn på 1600-tallet. Han kombinerte egen forretningsvirksomhet med offentlige embeder, noe som ikke var uvanlig i hans levetid.
Han var sønn av fogd og kjøpmann Anders Michelsen og Maren Andersdatter. Han var gift med sin kusine Anne Christensdatter, datter av Christen Andersen og Anne Gundersdatter på Borgestad gård. Både han og ektefellen var etterkommere av Jørgen von Ansbach. Claus og Anne har blitt kalt systematiske dynastibyggere. En rekke av deres døtre ble giftet bort til andre ledende forretningsmenn. Blant døtrene hans var Anne Clausdatter, kjent bl.a. fra visen Stolt Anne.
Lesja naturminne

Lesja naturminne er en fredet einer som står på eiendommen Lesja øst i Eidsvoll kommune, like ved oppkjørselen til Gullverksveien 331. Eineren ble fredet 12. juni 1959.
Friidrett under Paralympiske sommerleker 2016 – 200 meter kvinner

200 meter kvinner under Paralympiske sommerleker 2016 i Rio de Janeiro i Brasil ble arrangert på Estádio Olímpico João Havelange fra 8. til 17. september 2016.
Stortingsvalget 2017 i Nord-Trøndelag

Stortingsvalget 2017 i Nord-Trøndelag avholdes mandag 11. september 2017. Det skal velges fem stortingsrepresentanter for valgkretsen Nord-Trøndelag fylke for valgperioden 2017-2021, herav fire distriktsmandater og ett utjevningsmandat. Det er det samme antallet som ved stortingsvalget i 2013.
De russiske luftlandestyrker

Begreper i russiske luftlandestyrker

Luftlande-element (russisk:Vozdusjno-desantnyje) er en fellesbetegnelse for to typer manøverelement - Fallskjermlande og Stormlande. En divisjon som har begge disse elementene vil derfor kalles luftlandedivisjon.
Fallskjermlande-element (russisk: Parasjiotno-desantnyj). Et eksempel er Fallskjermlandebataljon i Russland.
Disse kan lande mesteparten av styrken med fallskjerm, både soldater og viktig stridsmateriell. De er derfor ikke avhengige av flyplass i nærheten av operasjonsomådet.
Stormlande-element (russisk: Desantno-sjturmovoj). Et eksempel er Stormlandebataljon i Russland.
Disse må lande mesteparten av både soldater og stridsmateriell på flyplasser i nærheten av operasjonsområdet.

Materiell

Materiellet innen VDV er lett og spesiallaget for fallskjermdropp. Stormpanservognene kalles gjerne BMD (russisk: Bojevaja masjina desantnykh) som betyr "stridskjøyretøy for luftlandestryker".
Münchener Freiheit

Münchener Freiheit, også kjent under navnet Freiheit, er et tysk popband som startet sin karriere i 1980 og som fortsatt er aktivt. Navnet Münchener Freiheit stammer fra et område i byen München i Tyskland. 
Bandet har utgitt over 20 album, og kjente sanger er «Keeping the Dream Alive» og «Every Time». De har utgitt album både på tysk og engelsk. Bandet deltok i Eurovision Song Contest i 1993 for Tyskland. Der ble de nummer 18 av 25 med sangen «Viel zu weit» (norsk oversettelse: altfor langt).